ซื้อ 6 หุ้นเด่น SET บ่ายแกว่งแคบรอปัจจัยใหม่
SET ช่วงเช้าแกว่งแคบเพื่อรอปัจจัยใหม่ รวมถึงใกล้วันหยุดยาว ส่งผลให้มูลค่าซื้อขายช่วงเช้าที่ผ่านมาค่อนข้างเงียบเหงา ด้านตลาดหุ้นภูมิภาคส่วนใหญ่เคลื่อนไหวอยู่ในแดนลบ ช่วงบ่ายดัชนีมีโอกาสปรับตัวขึ้นทดสอบ 1,424/1,429 จุด หลังจากที่สามารถยืนเหนือแนวรับสำคัญที่ 1,415 ได้
22 ต.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (22 ต.ค.) แกว่งแคบเพื่อรอปัจจัยใหม่ รวมถึงใกล้วันหยุดยาว ส่งผลให้มูลค่าซื้อขายช่วงเช้าที่ผ่านมาค่อนข้างเงียบเหงา ด้านตลาดหุ้นภูมิภาคส่วนใหญ่เคลื่อนไหวอยู่ในแดนลบ
นักวิเคราะห์คาดช่วงบ่าย จากที่ดัชนีฯสามารถยืนเหนือแนวรับสำคัญที่ 1,415 ได้ เป็นสัญญาณที่ดี และมีโอกาสปรับตัวขึ้นทดสอบ 1,424/1,429 จุด ขณะที่ แนะนำซื้อ AOT-CK-EA-ADVANC-INTUCH และ GUNKUL
 
บล.ธนชาต ระบุในบทวิเคราะห์ (22 ต.ค.) SET เช้านี้ซื้อขายในกรอบแคบๆ และยังไร้ทิศทาง ขณะที่ปริมาณการซื้อขายเบาบางก่อนวันหยุดยาว ทั้งนี้มองว่า SET แกว่งตัวเพื่อรอปัจจัยใหม่ คาดตลาดฯจะปรับตัวขึ้นในระยะกลาง ส่วนระยะยาวเน้นกลุ่มหุ้นที่ได้ผลบวกจากมาตรการกระตุ้นเศรษฐกิจฯ และจากการเข้าสู่เทศกาลท่องเที่ยว นอกจากนี้ เน้นหุ้นพลังงานทางเลือก คาดการประมูล โรงไฟฟ้าฯ 700MW ใกล้เห็นความชัดเจน และค่า Ft มีโอกาสปรับขึ้น “ซื้อ” AOT-CK-EA และ GUNKUL
ทั้งนี้ แนะนำ “ซื้อ” ADVANC-INTUCH จากแรงกดดันระยะสั้นเริ่มลดลง และเริ่มเข้าใกล้วันประมูลคลื่น 4G ต้นเดือน พ.ย. นี้ ซึ่งจะได้ประโยชน์สูงสุดหลังจากการประมูล
อย่างไรก็ตาม แนะ “ซื้อ” AOT เนื่องจากมองว่า downside risk จำกัด ขณะที่เริ่มเข้าสู่เทศกาลท่องเที่ยวแล้ว ตัวเลขนักท่องเที่ยวเติบโตดี มีการขยายอาคารเพื่อรองรับนักท่องเที่ยวเพิ่ม โดย 1) ผู้โดยสารเดือน ก.ย. โต 15.1% จากช่วงเดียวกันปีก่อน และคาดเดือน ต.ค. โต 11% และ 2) อาคารผู้โดยสาร 2 ดอนเมือง จะเปิดภายในสิ้นปีนี้ ด้วยพื้นที่เชิงพาณิชย์กว่า 20,000 ตารางเมตร จะผลักดันกำไรปี FY16 ให้เติบโตขึ้น
 
บล.เอเอสแอล ระบุในบทวิเคราะห์ (22 ต.ค.) ดัชนี SET ช่วงเช้าปิดลบ ด้านตลาดภูมิภาคเคลื่อนไหวทั้งในแดนบวกและลบ ส่วนดัชนีนิกเกอิปิดภาคเช้าปรับตัวขึ้นในวันนี้ ได้แรงหนุนจากผลประกอบการที่สดใสของบริษัทเอกชน และการคาดการณ์ที่ว่าธนาคารกลางญี่ปุ่น (BOJ) จะใช้มาตรการผ่อนคลายการเงินเพิ่มเติม เพื่อกระตุ้นการฟื้นตัวของเศรษฐกิจ ในการประชุมนโยบายการเงินวันที่ 30 ต.ค.นี้ ซึ่งปัจจัยบวกดังกล่าวช่วยสกัดแรงกดดันจากการเทขายทำกำไร
ขณะที่ แนะให้ติดตามการประชุมของธนาคารกลางยุโรป ซึ่งจะมีการแถลงมติอัตราดอกเบี้ย เวลาประมาณ 18.45 น. และสหรัฐจะเปิดเผยจำนวนผู้ขอรับสวัสดิการว่างงานครั้งแรกรายสัปดาห์ เวลา 19.30 น.ตามเวลาไทย
สำหรับปัจจัยในประเทศ นายอภิศักดิ์ ตันติวรวงศ์ รัฐมนตรีว่าการกระทรวงการคลัง คาดว่าอัตราการขยายตัวของเศรษฐกิจไทยในปี 58 จะขยายตัว 2.8% ส่วนในปีหน้า 2559 จะขยายตัวดีกว่าปีนี้แน่นอน ส่วนหนึ่งเป็นผลมาจากมาตรการกระตุ้นเศรษฐกิจของรัฐบาลที่ได้เร่งออกในช่วงที่ผ่านมา โดยคาดว่าจะเริ่มเห็นผลตั้งแต่เดือน ม.ค.59 เป็นต้นไป
แนวโน้มตลาดและหุ้นที่น่าสนใจช่วงบ่าย ดัชนีฯมีแนวโน้มรีบาวน์กลับขึ้นทดสอบ 1,424 จุด ซึ่งดัชนียืนเหนือแนวรับสำคัญที่ 1,415 ได้ เป็นสัญญาณที่ดี และมีโอกาสปรับตัวขึ้นทดสอบ 1,424/1,429
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 2,389.14 ล้านบาท ปิดที่ 5.45 บาท ลดลง 0.05 บาท
SCI มูลค่าการซื้อขาย 1,158.52 ล้านบาท ปิดที่ 9.35 บาท เพิ่มขึ้น 0.60 บาท
TIPCO มูลค่าการซื้อขาย 749.30 ล้านบาท ปิดที่ 23.80 บาท ลดลง 0.10 บาท
ORI มูลค่าการซื้อขาย 540.88 ล้านบาท ปิดที่ 13.80 บาท เพิ่มขึ้น 0.60 บาท
TASCO มูลค่าการซื้อขาย 522.61 ล้านบาท ปิดที่ 40.25 บาท เพิ่มขึ้น 0.25 บาท
 
ที่มา: สำนักข่าวอินโฟเควสท์